09 Oktober: Gebruik jou gesonde oordeel as ander jou in dinge wil in boelie. – Jan van der Watt - www.bybelkennis.co.za
by Mitch Kalp · Published 09/10/2017 · Updated 06/10/2017
1 Tim 1:12-20 (fokus 1:18-20)
Die lewe is soos 'n kanovaart in 'n sterk rivier. Jy moet jou roei ken, want die strome ruk en pluk jou gedurig rond. Dit druk jou in rigtings waar jy nie wil gaan nie. Dan moet jy róéi om in die regte rigting te bly.
So is druk in die alledaagse lewe ook. Ons dink ons maak ons eie besluite, maar dikwels maak ander dit namens ons, of liewer, druk hulle dit op ons af. Hulle doen dit op verskillende maniere. Hulle speel op ons gewetens, laat ons uit voel, prys ons soms, manipuleer en organiseer rondom ons sodat ons uiteindelik doen wat hulle wil hê. Ons maak dan nie keuses wat ons graag wil nie, maar word in 'n rigting gedruk deur ander. Ons moet mooi kyk, in ons samelewing het dit 'n fyn spel geword. Dit word subtiel en ongemerk gedoen deur jou te laat verstaan jy is nie nou meer "in" nie, en jou so bietjie skuldig te laat voel oor jy nie "ja" gesê het of doen wat "die mense" verwag nie.
Ons sal die manipulasie en druk op ons nooit kan keer nie, net so min as wat die kanovaarder die strome sal kan keer. Dis dáár. Natuurlik is nie alle druk sleg nie. 'n Mens moet soms na ander luister en toegee. Maar gesonde oordeel is nodig. Wat ons dus wel kan en moet doen is om ons oog so vas op ons doel te hou en so doelgerig te roei dat die effek van die druk ons nie van koers af gooi nie. Doelgerigtheid en vastheid van karakter is nodig vir gesonde oordeel. Dit sê Paulus ook vir sy jong vriend Timoteus (1:18-19). Hy moenie dat mense hom in goed in boelie waaroor hy later jammer gaan wees nie. Hy en nie ander nie, is verantwoordelik vir sy eie lewe.